Aivar Sõerd  Aitäh, austatud juhataja! Head kolleegid! Riigi majandus- ja maksukeskkond peaks motiveerima teenima rohkem tulu, maksma selle pealt rohkem makse, tarbima teenuseid jne. Aastatel  2004-10 langes just Reformierakonna eestvedamisel tulumaks 26%-lt 21%-le ehk just keskmine töötegija on tulumaksu alandamisest 26-lt 21%-le kõige rohkem võitnud ja ta võidab ka tulumaksu alandamisest 20%-le. Iga töötegija on saanud juurde otsustusõigust ise valida, mille peale oma raha kulutada. Majandusliku Koostöö ja Arengu Organisatsiooni ehk OECD uuringute kohaselt on just tulumaks üks kõige suuremaid majanduse mõjutajaid. Eestile on edu toonud meie lihtne ja arusaadav maksusüsteem, mis motiveerib töötamist  ja tulu teenimist. Reformierakonna arvates tule sotsiaalvajadusi rahastada kogutud maksudest, mitte maksude kogumata jätmisest, seetõttu saab ka edaspidi eluasemelaenu intresse, koolituskulusid ja annetusi makstud tulumaksust maha arvata,  senisest küll vähem, ehk 1920 euro võrra aastas aga ikkagi saab.  Aastaid on olnud vaidlusalune teema ka see, kuidas peaks maksustama tööandja poolt töötajate koolitamiseks tehtud kulutusi. Töötajatesse investeerida on vaja, aga see ei ole üldistes huvides, kui  antakse võimalus ettevõttest maksuvabalt raha välja võtta, sealhulgas seda töötajatele maksuvabalt välja maksta. Praeguse muudatusega välistatakse tööalase tasemekoolituse käsitlemine erisoodustusena. Muudatuse eesmärk on vähendada maksukoormust, langetades tööjõumakse, et soodustada just kõrge tootlikkusega töökohtade teket, luua eeldus elukestvaks õppeks osalejate arvu kasvuks.  Eile ei tahtnud Keskerakonna fraktsioonile kuidagi meelde tulla see, kuidas me 2005-07. aastal, kui teie olite valitsuses,  tulumaksu vähendasime. Tulumaksumäär vähenes aastal 2005 24%-lt 22%-le 2007. aastal. Ma võtsin kaasa väljavõtte 26. mail 2006. aastal valitsuse poolt heakskiidetud riigieelarve strateegiast aastateks 2006-09. Ja siin on selgelt kirjas, mis ühiselt teiega tookord kirjutasime, maksude osas orienteerutakse osaliselt ümber tulu maksustamiselt loodusressursside maksustamiseni. Järgneva nelja aasta jooksul läbiviidav tulumaksumäära alandamine vähendab nii ettevõtete kui ka eraisikute tulude maksukoormust.  Tööjõudu maksustatakse Eestis suhteliselt kõrgelt. Liiga kõrge maksustamine pärsib töötamise motivatsiooni, seetõttu kavatseb valitsus majanduse elavdamiseks vähendada tööjõu maksustamist. Tööjõu töökoormuse vähendamise alandamise taga on soov anda positiivne impulss tööturu arenguks ja liikuda edasi Euroopa Liidu ühiste eesmärkide suunas. Sellele aitab kaasa majanduskasv, riigi tulud kasvavad ka tulumaksu alandamist arvestades. Selle me kirjutasime koos teiega eelarvestrateegiasse sisse üle 5 aasta tagasi!  Astmeline tulumaks ei olnud isegi mitte teema!  Eestile on kindlasti positiivset mõju avaldanud lihtne ja ühetaoline maksusüsteem, mis nende muudatustega veelgi paraneb. Seaduseelnõu muudab õiglasemaks ka metsaomanike maksustamise, metsaomanike motiveerimine, et ta asuks metsa majandama, on samuti käesoleva seaduse muutmise eesmärk.  Kokkuvõtteks, see on selle maksusüsteemi parandamine, mis jätab töötavale inimesele rohkem raha kätte, jätab talle otsustusvabaduse, kuidas seda raha kasutada. See on  maksusüsteem, mis ei koorma liigselt ettevõtjat, võimaldab luua uusi töökohti ja annab inimese loovusele paremad võimalused, mis vaieldamatult aitab kaasa kogu riigi majanduskasvule. Majanduskasv omakorda toob kaasa täiendavad maksulaekumised, mis annab võimaluse tõsta pensione ja kasvatada peretoetusi. Elu edeneb meil kõigil! Reformierakonna arvates on tegemist hea seaduseelnõuga ja palume seda kindlasti toetada!